»Jeg fik en ahaoplevelse, da jeg for få år siden boede i USA og arbejdede sammen med den amerikanske underklasse. Der tænkte jeg: Hvis den 17-årige kvinde fra Uganda, min mor, var kommet til dette land i 1972, så var jeg endt som kriminel eller død. Men heldigvis voksede jeg op i Velfærdsdanmark, som gav mig muligheden for at udnytte mit fulde potentiale. Velfærdsstaten skal give alle muligheden som børn, men det er op til den enkelte at gribe den og få noget ud af den«.

Sådan siger 41-årige eksmodel og nu selvstændige Malkit Singh, når han skal tænke tilbage på sin opvækst, efter han som etårig kom til Danmark med sin gravide mor fra Uganda med hjælp fra International Røde Kors.

»Jeg bliver harm, når jeg hører overklassepolitikere tale om velfærdsstaten som et onde, der skal reduceres eller afskaffes. De kommer fra hjem med trygge rammer, to arbejdende forældre, en masse hygge, god opdragelse og stimulering. De er aldrig blevet kastet frem og tilbage mellem børnehjem og plejefamilier, blevet svigtet af deres forældre og overladt til sig selv i en tidlig alder. Derfor sætter de heller ikke pris på velfærdsinstitutionerne, som jeg gør det. For dem er velfærdsstaten djævlen selv – for mig var den min redning«.